[pic] | AZ EURÓPAI KÖZÖSSÉGEK BIZOTTSÁGA |

Brüsszel, 9.9.2005

COM(2005) 415 végleges

A BIZOTTSÁG JELENTÉSE

A HORDOZHATÓ NYOMÁSTARTÓ BERENDEZÉSEKRŐL SZÓLÓ 99/36/EK TANÁCSI IRÁNYELVNEK A TAGÁLLAMOK ÁLTALI ALKALMAZÁSÁRÓL

TARTALOMJEGYZÉK

1. A 99/36/EK IRÁNYELV 3

2. A 99/36/EK IRÁNYELV 4. CIKKE 4

3. A 4. CIKKNEK A TAGÁLLAMOK ÁLTALI ALKALMAZÁSA 4

4. A 4. CIKKNEK A TAGÁLLAMOK ÁLTALI VÉGREHAJTÁSA 4

5. KÖVETKEZTETÉSEK ÉS AJÁNLÁSOK 5

MELLÉKLET: ÖSSZEFOGLALÓ A 99/36/EK IRÁNYELV 4. CIKKÉNEK A TAGÁLLAMOK ÁLTALI ALKALMAZÁSÁRÓL ÉS VÉGREHAJTÁSÁRÓL 6

A BIZOTTSÁG JELENTÉSE

A HORDOZHATÓ NYOMÁSTARTÓ BERENDEZÉSEKRŐL SZÓLÓ 99/36/EK TANÁCSI IRÁNYELVNEK A TAGÁLLAMOK ÁLTALI ALKALMAZÁSÁRÓL

1. A 99/36/EK IRÁNYELV

A hordozható nyomástartó berendezésekről szóló, módosított[1] 1999. április 29-i 99/36/EK tanácsi irányelv[2] egy, az úgynevezett új megközelítés alapján készült jogszabály, amely az efféle berendezések értékelésére vonatkozó rendelkezéseket írja elő. Az irányelv célja az, hogy növelje a hordozható nyomástartó berendezések biztonságát a szárazföldi veszélyesáru-szállítás során, illetve szabad mozgást biztosítson az efféle berendezéseknek a Közösség területén belül, beleértve a forgalombahozatalt és a további használatot is.

A 99/36/EK irányelv IV. és V. melléklete speciális megfelelőségértékelési eljárásokat határoz meg új és már meglévő berendezésekhez és burkolatokhoz:

- új, hordozható nyomástartó berendezések megfelelőségértékelése;

- már meglévő hordozható nyomástartó berendezések megfelelőség-újraértékelése és időszakos ellenőrzése .

Az irányelv azt is előírja, hogy kizárólag a nemzeti, hatáskörrel rendelkező hatóságok által kijelölt vizsgáló szervek értékelhetnek berendezéseket, mégpedig az említett megfelelőségértékelési eljárások szerint. A megfelelőségértékelési és megfelelőség-újraértékelési eljárásokat általában bejelentett szerveknek kell végezniük. Az új berendezéseknek egy bizonyos tagállam nemzeti piacán történő forgalombahozatalának céljából végzett megfelelőségértékeléseket, illetve időszakos ellenőrzéseket azonban elismert szervek is végezhetik. Az irányelv I., II. és III. melléklete meghatározza azokat a minimumkövetelményeket, amelyeket a bejelentett és elismert szerveknek teljesíteniük kell.

Az irányelv VII. melléklete előírja, hogy Π megfelelőségi jelölést kell elhelyezni a berendezésen.

A tagállamoknak legkésőbb 2000. december 1-jéig el kellett volna fogadniuk és közzé kellett volna tenniük azokat a nemzeti jogszabályokat, amelyek ahhoz szükségesek, hogy be lehessen tartani az irányelvet. 2001. július 1-jéig azokat a rendelkezéseket is el kellett volna fogadniuk, amelyek az irányelv alkalmazásához szükségesek, ezt a határidőt azonban bizonyos berendezésekre vonatkozóan meghosszabbították. Gázhordók, egymáshoz kapcsolt hengerek és tartályok tekintetében 2005. július 1-jére módosította a végrehajtási határidőt a 2003. július 18-i bizottsági határozat[3].

2. A 99/36/EK IRÁNYELV 4. CIKKE

A 99/36/EK irányelv 4. cikke egyedi rendelkezéseket határoz meg a hordozható nyomástartó berendezéseknek egy bizonyos tagállam nemzeti piacán történő forgalombahozatalára.

A 4. cikk alapján a tagállamok saját területükön engedélyez het ik olyan tartályok forgalombahozatalát, szállítását és üzembe helyezését, amelyek megfelelőségértékelését elismert szerv végezte el.

A 4. cikk (5) bekezdése kimondja, hogy ennek a cikknek a hatásait a Bizottság figyelemmel kíséri, és azokról 2004. július 1-jétől kezdődően értékeléseket készít, amelyről jelentést nyújt be a Tanácshoz és az Európai Parlamenthez. A tagállamok ezért 2004 júliusában felmérést végeztek. A tagállamok azt a felkérést kapták, hogy lássák el a Bizottságot a 4. cikknek a saját területükön történő alkalmazásáról és végrehajtásáról szóló információkkal. Görögország kivételével valamennyi tagállam elküldte a kért információt.

A felmérés fő pontja két, a 4. cikknek a tagállamok általi alkalmazására és végrehajtására vonatkozó kérdés volt.

1. „Az Önök tagállamának területén a 4. cikk (1) bekezdése alapján engedélyezett-e olyan tartályok forgalombahozatala, szállítása és üzembe helyezése, amelyek megfelelőségértékelését elismert szerv végezte el? Ha igen, kérem, nevezzék meg, nemzeti jogukban mely jogszabály mely cikke releváns, illetve ezek az elismert szervek milyen megfelelőségértékelési modulokat használnak, amennyiben azok nem mindegyike azonos a 4. cikk (4) bekezdésében felsoroltakkal.”

2. „Fordult-e bármely jogalany Önökhöz azzal a kéréssel, hogy elismert szerv címet nyerjen a fent említett nyomástartó berendezések nemzeti piacon történő forgalombahozatalához? E jogalanyok közül hányan nyerték el ehhez az elismert címet?”

A tagállamok ezen kérdésekre adott válaszának összefoglalója e jelentés mellékletében található.

3. A 4. CIKKNEK A TAGÁLLAMOK ÁLTALI ALKALMAZÁSA

Az 1. kérdésre adott válaszok azt mutatják, hogy sok tagállam nem kívánt élni a 4. cikkben felajánlott lehetőséggel. Tíz tagállam (Belgium, Franciaország, Írország, Olaszország, Litvánia, Magyarország, Málta, Hollandia, Szlovénia és az Egyesült Királyság) döntött úgy, hogy él a lehetőséggel. Tizennégy tagállam adott nemleges választ (Görögország nem válaszolt).

4. A 4. CIKKNEK A TAGÁLLAMOK ÁLTALI VÉGREHAJTÁSA

A 2. kérdésre adott válaszok azt mutatják, hogy jóformán még nem is kezdődött el a 4. cikk tényleges végrehajtása. Míg 10 tagállam döntött úgy, hogy él a 4. cikkben felajánlott lehetőséggel, csak Litvániában, Magyarországon és Szlovéniában érkeztek be pályázatok az elismert szerv címre. Még azonban egyetlen pályázó sem nyerte el ezt a címet.

5. KÖVETKEZTETÉSEK ÉS AJÁNLÁSOK

A tagállamok többsége nem kívánt élni a 99/36/EK irányelv 4. cikkében nemzeti joguk számára felajánlott lehetőséggel. Másszóval a tagállamok többsége nem engedélyezi elismert szervek számára, hogy nyomástartó berendezések nemzeti piacon történő forgalombahozatalához megfelelőségértékelési vizsgálatokat végezzen.

Ezenkívül azokban a tagállamokban, amelyek élnek a 4. cikkben felajánlott lehetőséggel, jóformán még nem is kezdődött el a tényleges végrehajtás. Csak Litvániában, Magyarországon és Szlovéniában érkeztek be pályázatok az elismert szerv címre, még azonban egyetlen pályázó sem nyerte el ezt a címet.

Szem előtt tartva, hogy az irányelv végrehajtása jelenleg – 2005. július 1-jéig – még mindig csak részleges, csupán a fenti időpontot követően, vagyis azután, hogy az irányelv teljes körűen, valamennyi hordozható nyomástartó berendezés (beleértve a gázhordókat, egymáshoz kapcsolt hengereket és tartályokat is) vonatkozásában alkalmazásra kerül, nyílik lehetőség záró következtetések és ajánlások hozzáfűzésére.

A Bizottság vissza fog térni erre a témára, amikor már a tagállamok a teljes irányelv alkalmazásában tapasztalatot szereztek.

MELLÉKLET

ÖSSZEFOGLALÓ A 99/36/EK IRÁNYELV 4. CIKKÉNEK A TAGÁLLAMOK ÁLTALI ALKALMAZÁSÁRÓL ÉS VÉGREHAJTÁSÁRÓL

TAGÁLLAMOK | Válasz az 1. kérdésre | Válasz a 2. kérdésre |

BELGIQUE – BELGIÊ (Belgium) | IGEN | NEM |

CESKA REPUBLIKA (Cseh Köztársaság) | NEM | NEM |

DANMARK (Dánia) | NEM | NEM |

DEUTSCHLAND (Németország) | NEM | NEM |

EESTI (Észtország) | NEM | NEM |

ELLAS (Görögország) | - | - |

ESPAÑA (Spanyolország) | NEM | NEM |

FRANCE (Franciaország) | IGEN | NEM |

IRELAND (Írország) | IGEN | NEM |

ITALIA (Olaszország) | IGEN | NEM |

KYPROS (Ciprus) | NEM | NEM |

LATVIJA (Lettország) | NEM | NEM |

LIETUVA (Litvánia) | IGEN | IGEN(még nincs engedélyezve) |

LUXEMBOURG (Luxemburg) | NEM | NEM |

MAGYARORSZAG (Magyarország) | IGEN | IGEN(még nincs engedélyezve) |

MALTA (Málta) | IGEN | NEM |

NEDERLAND (Hollandia) | IGEN | NEM |

ÖSTERREICH (Ausztria) | NEM | NEM |

POLSKA (Lengyelország) | NEM | NEM |

PORTUGAL (Portugália) | NEM | NEM |

SLOVENIJA (Szlovénia) | IGEN | IGEN (még nincs engedélyezve) |

SLOVENSKO (Szlovákia) | NEM | NEM |

SUOMI (Finnország) | NEM | NEM |

SVERIGE (Svédország) | NEM | NEM |

UNITED KINGDOM (Egyesült Királyság) | IGEN | NEM |

[1] A 99/36/EK irányelv módosítására mellékleteinek a műszaki fejlődéshez történő hozzáigazítása céljából került sor a 2001. január 4-i 2001/2/EK bizottsági irányelv (HL L 5., 2001.1.10., 4. o.) és a 2002. június 6-i 2002/50/EK bizottsági irányelv (HL L 149., 2002.6.7., 28. o.) által.

[2] HL L 138., 1999.6.1., 20. o.

[3] HL L 183., 2003.7.22., 45. o.